CELEX: 32015D2469
Language: lv
Date: 2015-12-08 00:00:00
Title: Padomes Lēmums (ES) 2015/2469 (2015. gada 8. decembris) par to, lai Savienības vārdā parakstītu un provizoriski piemērotu grozījumu protokolu Nolīgumam starp Eiropas Kopienu un Sanmarīno Republiku, ar ko nosaka līdzvērtīgus pasākumus tiem, kuri noteikti Padomes Direktīvā 2003/48/EK par procentu ienākumu no uzkrājumiem aplikšanu ar nodokli

31.12.2015   
            
            
               LV
            
            
               Eiropas Savienības Oficiālais Vēstnesis
            
            
               L 346/1
            
         PADOMES LĒMUMS (ES) 2015/2469
   (2015. gada 8. decembris)
   par to, lai Savienības vārdā parakstītu un provizoriski piemērotu grozījumu protokolu Nolīgumam starp Eiropas Kopienu un Sanmarīno Republiku, ar ko nosaka līdzvērtīgus pasākumus tiem, kuri noteikti Padomes Direktīvā 2003/48/EK par procentu ienākumu no uzkrājumiem aplikšanu ar nodokli
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 115. pantu saistībā ar 218. panta 5. punktu un 218. panta 8. punkta otro daļu,
   ņemot vērā Eiropas Komisijas priekšlikumu,
   tā kā:
   
               (1)
            
            
               Padome 2013. gada 14. maijā pilnvaroja Komisiju sākt sarunas ar Sanmarīno Republiku, lai grozītu Nolīgumu starp Eiropas Kopienu un Sanmarīno Republiku, ar ko nosaka līdzvērtīgus pasākumus tiem, kuri noteikti Padomes Direktīvā 2003/48/EK par procentu ienākumu no uzkrājumiem aplikšanu ar nodokli (1) (“nolīgums”), nolūkā saskaņot minēto nolīgumu ar jaunākajām norisēm pasaules līmenī, kurās panāca vienošanos veicināt automātisku informācijas apmaiņu kā starptautisku standartu.
            
         
               (2)
            
            
               Sarunu rezultātā izstrādātais nolīguma grozījumu protokola teksts (“grozījumu protokols”) pienācīgi atspoguļo Padomes izdotās sarunu norādes, jo tas saskaņo nolīgumu ar jaunākajām norisēm starptautiskā līmenī attiecībā uz automātisku informācijas apmaiņu, proti, Ekonomiskās sadarbības un attīstības organizācijas (ESAO) izstrādāto finanšu konta informācijas nodokļu jomā automātiskas apmaiņas Globālo standartu. Savienība, tās dalībvalstis un Sanmarīno Republika aktīvi piedalījās ESAO globālā foruma darbā, atbalstot šā standarta izstrādi un īstenošanu. Nolīguma teksts, kas grozīts ar grozījumu protokolu, ir juridiskais pamats Globālā standarta īstenošanai Savienības un Samarīno Republikas attiecībās.
            
         
               (3)
            
            
               Grozījumu protokols būtu jāparaksta Savienības vārdā.
            
         
               (4)
            
            
               Ņemot vērā dalībvalstu un Sanmarīno Republikas izteiktās nostādnes ESAO globālā foruma ietvaros, grozījumu protokols būtu jāpiemēro provizoriski no 2016. gada 1. janvāra līdz tā oficiālās noslēgšanas un spēkā stāšanās procedūru izpildei,
            
         IR PIEŅĒMUSI ŠO LĒMUMU.
   1. pants
   Ar šo atļauj Savienības vārdā parakstīt grozījumu protokolu Nolīgumam starp Eiropas Kopienu un Sanmarīno Republiku, ar ko nosaka līdzvērtīgus pasākumus tiem, kuri noteikti Padomes Direktīvā 2003/48/EK par procentu ienākumu no uzkrājumiem aplikšanu ar nodokli, ņemot vērā grozījumu protokola noslēgšanu.
   Grozījumu protokola teksts ir pievienots šim lēmumam.
   2. pants
   Ar šo Padomes priekšsēdētājs tiek pilnvarots norīkot personu vai personas, kas tiesīgas parakstīt grozījumu protokolu Savienības vārdā.
   3. pants
   Pamatojoties uz savstarpīguma principu, grozījumu protokolu piemēro provizoriski no 2016. gada 1. janvāra, kamēr tiek pabeigtas vajadzīgās procedūras tā noslēgšanai (2).
   Padomes priekšsēdētājs Savienības vārdā paziņo Sanmarīno Republikai par nodomu provizoriski piemērot grozījumu protokolu, pamatojoties uz savstarpīguma principu, no 2016. gada 1. janvāra.
   4. pants
   Šis lēmums stājas spēkā tā pieņemšanas dienā.
   
      Briselē, 2015. gada 8. decembrī
      
         
            Padomes vārdā –
         
         
            priekšsēdētājs
         
         P. GRAMEGNA
      
   
   
      (1)  OV L 381, 28.12.2004., 33. lpp.
   
   
      (2)  Dienu, no kuras grozījumu protokolu piemēro provizoriski, Padomes Ģenerālsekretariāts publicēs Eiropas Savienības Oficiālajā Vēstnesī.